পরের চরণগুলোতে নজর দেওয়া যাক। কবির আহ্বান শেষ হয়নি। তিনি বলছেন, কেউ একজন একটি প্রজাপতি উড়িয়ে দিক। নিঃসন্দেহে প্রজাপতি সুন্দরের প্রতীক। কবি চাইছেন, তার চারপাশে সুন্দর ওড়াউড়ি করুক। কেননা প্রতিদিন অসুন্দরের ওড়াউড়ি দেখে দেখে দু’চোখে কালি জমেছে বিস্তর। এবং কবি চান, তার চারপাশের বিরুদ্ধ বাতাস থামিয়ে দিক কেউ। এই চরণের মধ্য দিয়ে কবি আবারও স্পষ্টভাবে তাঁর সময়কেই নির্দেশ করলেন। বর্তমান সময় যে বিরুদ্ধ বাতাসে ভরপুর তা কবির চেয়ে বেশি আর কে জানেন? কবি তাই মনেপ্রাণে চান, এ বাতাস থামিয়ে দিক কেউ। তাঁর যে শ্বাস ফেলতে বড় কষ্ট হয় এ তপ্ত হাওয়ায়।